Waar En Hoe Is God Elke Dag In Jou Lewe Teenwoordig? – Skuilkrans
Waar En Hoe Is God Elke Dag In Jou Lewe Teenwoordig?
Die vraag is: Waar is die Here in jou ervarings deur die loop van `n gewone dag? Hoe jy God ervaar elke dag word tot `n groot mate deur jou Godsbeeld bepaal. Jou Godsbeeld is jou prentjie van God, jou gevoelens oor Hom, dit wat diep in jou binnewêreld lê en nie bloot jou gedagtes oor God nie. Dit word dikwels reeds in ons kinderjare gevorm. Dikwels sien ons God eerder as `n kritiese onderwyser, of die Groot Perfeksionis. Van ons leef dalk heimlik met die gevoel dat God my kan verwerp, sonder dat ek dit aan myself erken.
Dink bietjie wat is die eerste prentjie van Hom wat jou gedagtewereld inskiet?
As jou Godsbeeld beteken God is êrens daar bo, `n Vader in die hemel, sal dit `n beperkende invloed hê oor hoe jy God in jou gewone lewe ervaar. Kontak met God kan maklik iets wees wat jy van jou kant af moet regkry. Klassieke Gereformeerde teologie glo God is alomteenwoordig, nie soos `n standbeeld nie, maar as die lewende aktiewe Een. God is dus alomwerksaam.
Eintlik het nie een van ons `n prentjie wat naastenby kan uitbeeld hoe groot sy liefde is nie. Sy liefde gaan alle begrip te bowe (Ef. 3:19). Lees net weer die volgende woorde:
"Dit is Hy wat aan almal lewe en asem, ja alles, gee … Hy is nie ver van elkeen van ons af nie, want deur Hom leef ons, beweeg ons en bestaan ons" (Hand: 17:25, 27-28)
"God het deur Hom (Christus) alles geskep … en deur Hom bly alles in stand" (Kol 1:16-17)
Alle lewende wesens is van Hom afhanklik, U gee hulle kos op hulle tyd. Maar as U U terugtrek, is dit klaar met hulle … U gee die lewensasem en daar is lewe; ook uit die grond laat U nuwe lewe spruit" (Ps. 104:27-30)
Paulus skryf oor die liggaam: "Weet julle nie dat julle liggame ledemate van Christus is nie?" (1Kor. 6:15,17). Paulus bedoel dat hulle liggame so een is met Christus dat hulle nie met 'n prostituut gemeenskap kan hê nie.
Julle is die liggaam van Christus en elkeen individueel `n ledemaat daarvan (1 Kor. 12:27).
Paulus bedoel nie ons is soos ledemate nie, hy bedoel ons is die liggaam van Christus op aarde; ons is sy hande en voete. Nou is dit nie meer ek wat lewe nie, maar Christus wat in my lewe (Gal. 2:20). Dit is nie meer Paulus wat lewe nie, maar Christus wat lewe. Dit is hoe God jou deur sy Gees lei: nie deur bloot influiteringe nie, maar deurdat Hy die sentrum van jou aksie oorneem. Jou aksies voel nog vir jou dit is jy, maar in werklikheid is dit al minder jy en almeer die Gees.
Wat is die mens eintlik? Julia of Norwich het gesê: Die mens is geskep om God se blyplek te wees. Op `n stadium het ons gedink dit is `n gevaarlike formulering, tog sê Petrus: "ons deel aan die goddelike natuur" (2 Petrus 1:4).
'n Invloedryke Middeleeuse teoloog, het byvoorbeeld geleer dat God se sentrum oral is en sy omtrek is nêrens. God is in alles alles teenwoordig. God is nie in die heelal nie – die heelal is in Hom (Willem Nicol). Kom ons leef getroos met die wete: God se omtrek is nêrens, sy sentrum is oral.